דב שמוטקין

דב שמוטקין (נולד ב-1949) הוא גרונטולוג ופסיכולוג ישראלי. פרופסור אמריטוס בבית הספר למדעי הפסיכולוגיה ולשעבר ראש מכון הרצג לחקר ההזדקנות והזיקנה באוניברסיטת תל אביב. שמוטקין קיבל את תואר הדוקטור שלו מאוניברסיטת תל אביב. הוא פסיכולוג קליני בכיר ולשעבר ראש המגמה הקלינית בבית הספר למדעי הפסיכולוגיה. בין השנים 1988–1989 היה חוקר אורח במכון לגרונטולוגיה באוניברסיטת מישיגן, אן ארבור, ובין השנים 1996–1997 היה עמית כבוד במכון לחקר ההזדקנות באוניברסיטת וויסקונסין, מדיסון, ארצות הברית. הוא שימש חוקר בכיר ועמית בקבוצות מחקר של סקרים ארציים בולטים על הזדקנות האוכלוסייה בישראל, ובראשם מחקר CALAS(Cross-Sectional and Longitudinal Aging Study) ומחקר SHARE-Israel (Survey of Health, Ageing and Retirement in Europe). הוא גם ניהל את פרויקט המאגרים המשולבים, אשר מיזגו מסדי נתונים של CALAS, SHARE-Israel ומחקרים אחרים של הזדקנות האוכלוסייה. שמוטקין נבחר כ-Fellow באגודה הגרונטולוגית של אמריקה. בעבודתו המדעית גיבש שמוטקין גישה דיאלקטית לאושר וסבל, תוך הדגשת מסלולי התפתחות לאורך הבגרות והזיקנה. ההתעניינות העיקרית שלו היא במחקר של מנגנונים פסיכולוגיים, שבהם אנשים יכולים לשמור על תחושת רווחה וחוסן נפשי בפני מצוקות חיים כמו טראומה, הידרדרות תפקודית ואובדן. במודל התאורטי שלו, שכותרתו "חיפוש האושר בעולם עוין", שמוטקין – יחד עם שותפים אשר תרמו תרומות חיוניות (בעיקר דוקטורנטים שלו לשעבר) – פיתחו מבט דינמי על החיבור שבין מרכיבים של חוסן ופגיעוּת. העבודה הקונספטואלית והאמפירית של שמוטקין בתחומי הגרונטולוגיה מבקשת להסביר איך בריאות, תפקוד הסתגלותי והגשמה עצמית עשויים לעמוד מול חולשה, נכות והתפוררות בחיים המאוחרים יותר. הרעיון המאחד את העבודות המדעיות הללו הוא השאיפה ההומניסטית של שמוטקין להשקפות מובחנות ומשופרות יותר על ממשקים שבין רווחה ומצוקה בחיי אדם. תרומתו המדעית של שמוטקין מוכרת בקרב מדענים בעולם. הוא נכלל בתוך מאה מומחים בינלאומיים בחקר האושר בספר שהופץ באנגלית ובשפות אחרות לשורת אנשי דעה ומקבלי החלטות מובילים בעולם. הוא נכלל ב-2% העליונים של מדענים בעלי השפעה בתחום הגרונטולוגיה לפי דירוג מדענים עולמי של חברת Elsevier ואוניברסיטת סטנפורד (2023). לפי דירוג אחר של מדענים בעולם (ScholarGPS, 2022), הוא נכלל ב-0.5% העליונים של חוקרים בתחומי הרווחה הסובייקטיבית (subjective well-being), שביעות רצון בחיים, ורווחה. הוא גם כלול ברשימת 2000 מנהיגים במדע, מדיניות, עסקים ומחשבה בתחום של אורך חיים (Longevity International, 2020). מקובל להניח כי אושר מושג דרך שתי מערכות עיקריות: רווחה סובייקטיבית (הערכה עצמית של סיפוק ושמחה בחיים), ומשמעות בחיים (הערכה עצמית של מימוש הפוטנציאל האישי ושל חיים בהתאם למטרות ולערכים האישיים). בעוד שרוב הגישות בתחום מתייחסות לאושר כאל תוצאה של פעילויות נפשיות, המודל של שמוטקין מתייחס לאושר כאל תהליך. בהתאם לכך, גם רווחה סובייקטיבית וגם משמעות בחיים מווסתות זו את זו, ומעבר לכך, מכוונות מערכת הסתגלותית מרכזית העוסקת בתרחישי העולם העוין. המונח של תרחיש עולם עוין מתייחס לתמונה שיש לפרט אודות איומים ממשיים או פוטנציאליים על חייו, או, בהרחבה, על שלמותו הפיזית והנפשית. תרחיש העולם העוין בנוי על אמונות עצמיות אודות אסונות ופגעים אפשריים, כמו אסונות טבע, מלחמות, אלימות, תאונות, מחלות, נתק בקשרים קרובים, אובדן של אנשים אהובים, הזדקנות ומוות. תרחיש העולם העוין מעורר בדרך הטבע תגובות חרדה ודכדוך, אך ביסודו פועל מנגנון אדפטיבי, המשמש לסריקת איומים פוטנציאליים בחיים. במקרים שבהם תרחיש העולם העוין נחלש מדי, האדם עלול להתנהג בפזיזות ועיוורון כלפי סכנות קיומיות. במצב ההפוך, כאשר תרחיש העולם העוין מתחזק יתר על המידה, האדם עלול לתפוס את חייו בעולם כנוראים ואסוניים. שמוטקין ועמיתיו הראו במחקריהם כי אופני התחברות שונים של אנשים כלפי ייצוגי תרחיש העולם העוין (התחברות שלילית, שמגבירה הרגשת מצוקה, לעומת חיובית, שמקדמת התמודדות) מתערבים בקשרים שבין מצבים קשים ומאתגרים בחיים לבין איתנותה של הבריאות הנפשית. מחקריו של שמוטקין הסבירו את מושג האושר במגוון של תצורות ומודולות. למשל, צירופים סינכרוניים בין ממדים שונים של רווחה סובייקטיבית (כמו שביעות רצון מהחיים וקיום רגש חיובי), הפיקו דפוסים נפשיים נבדלים, כשלחלקם אף היה מבנה פנימי בלתי עקבי (לדוגמה, אנשים עם שביעות רצון גבוהה מחייהם, אך עם רמת רגש חיובי נמוכה). לצד זה עלו גם צירופים דִּיאַכְרוֹנִים, שבהם הרווחה הסובייקטיבית מתאפיינת על פי תקופות שונות של זמן חיים (עבר, הווה ועתיד), כך שניתן לזהות את פרספקטיבת הזמן שבה אנשים מגבשים נרטיב בסיסי של מסלול חייהם. לדגשים הפסיכולוגיים שאנשים נותנים לתקופות מסוימות בחייהם, על חשבון תקופות אחרות, עשויים להיות השלכות על הבריאות הנפשית ועל היכולת לשאת טראומה מן העבר. בקו זה, מחקרים של שמוטקין באוכלוסיות זקנות בדקו מבנים נפשיים שבהם אנשים משמרים את זיכרון העבר שלהם באופן שמשליך על חיי ההווה שלהם. כך, מבנה שהוצע במחקרים אלה הוא תקופות עוגן, שבהן אנשים מסכמים תחושות קצה של אושר וסבל בעברם (כמו "התקופה המאושרת בחיי"; "התקופה האומללה בחיי"). מבנה זה מניח מעין שלד לסיפור החיים, שבנייתו התקינה והקוהרנטית חשובה לבריאות הנפשית. עם זאת, גם בסיפור חיים קוהרנטי, אנשים עשויים ליצור מגוון של חיבורים דיאלקטיים בין קטבים וניגודים (כמו אושר וסבל) בחייהם. שמוטקין ועמיתיו ערכו מחקרים על הסתגלותם הבריאותית והפסיכולוגית של ניצולי שואה במדגמים ארציים-ייצוגיים רחבים כמו גם במדגמי קהילה שנדגמו בצורות שונות. המחקרים בדקו את ההשפעות של טראומת השואה על בריאותם הפיזית והנפשית של הניצולים בעת הזדקנותם, עשרות שנים לאחר מכן. מהממצאים שהתקבלו, שמוטקין גיבש מודל עקבי להבנת הסתגלות הניצולים, שעיקרו עמידוּת כללית לצד פגיעויות ספציפיות. מודל זה הדגים כיצד עמידוּת ופגיעוּת יכלו להתקיים אצל אותם הניצולים בכפיפה אחת. מחקרים אלה העלו גם שאלות מורכבות נוספות, כמו השאלה "מיהו ניצול?", למי ניתן להשוות את ניצולי השואה, כיצד הטראומה שחוו הניצולים השתלבה בסיפור חייהם והשפיעה על חיי משפחותיהם, וכיצד טראומה מוקדמת בחיים מתערבת בתהליכי זיקנה מאוחרים. גם במחקר על ניצולי שואה (וכן על בני הדור השני לניצולים), המושג של תרחיש עולם עוין, מתוך המודל שהוצע על ידי שמוטקין, אפיין דפוסי התמודדות מול טראומת יסוד בחיים, וכן חשף תֵמות רלוונטיות בהתמודדות זו כמו איומים נתפסים של רוע אנושי ופגיעוּת בינאישית. בהקשר זה של חקר טראומה נפשית בראייה של טווח חיים שלם, שמוטקין ועמיתיו בדקו מושג נוסף של מצוקה (או טראומה) מצטברת, שהוכח כרלוונטי במיוחד לתהליך הזדקנותה של האוכלוסייה בישראל. אוכלוסייה זו התנסתה במידה גדולה של אירועי לחץ וטראומה, כמו שואה, הגירה, מלחמות, שכול ומצוקה כלכלית. גישתו הדיאלקטית של שמוטקין במחקר הזיקנה התבטאה בחשיפת יחסי גומלין בין תהליכים מנוגדים של חוסן מול פגיעוּת, וכן של הישרדות מול סופיות. עבודתו עם נתוני סקרים אפידמיולוגיים (בעיקר CALAS ו-SHARE-Israel, לעיל) איפשרה להשוות את תפקידי המאפיינים של בריאות פיזית לעומת אלה של בריאות נפשית. כך, למשל, בזמן שגורמים פיזיים התגלו כדומיננטיים בניבוי ההסתברות לתמותה, לגורמים פסיכולוגיים עדיין היה תפקיד בהליך הניבוי הזה. מחקריו של שמוטקין, כמצוין לעיל, על ההתמודדות ארוכת הטווח עם טראומה נפשית ועל דפוסי פרספקטיבת הזמן של אנשים בתפיסת חייהם מתקשרים לתהליכי הסתגלות לזיקנה באופן רחב יותר. במסגרת זו ניתן להתייחס לתופעות פרדוקסליות לכאורה, לפיהן רוב האנשים הזקנים מצליחים לקיים רמות סבירות ואף גבוהות של אושר, וזאת אף על פי שחוו בעבר חוויות קשות ביותר, וכן אף על פי שהם עומדים בפני עתיד לא ארוך שכולל דעיכה ומוות. כך, אנשים זקנים נוטים למיין ולווסת את חוויותיהם החיוביות והשליליות מן העבר, וכן לרכך ולחסום פחדים לגבי העתיד. שמוטקין השתתף בשורת מחקרים על הסתגלות לאורך הבגרות והזיקנה באוכלוסיות ייחודיות. קבוצת מחקרים כאלה עוסקת באתגרים המיוחדים של הורות ושל הזדקנות בקרב הומוסקסואלים (בהשוואה להטרוסקסואלים) בישראל. המחקרים מראים כי למיעוטים על רקע נטייה מינית יש רמת פגיעוּת גבוהה, אך גם מנגנונים מוגברים של התמודדות ויצירת משמעות. אוכלוסייה ייחודית אחרת היא הזקנים ביותר (כמו גיל 80 ומעלה), שבה שמוטקין ועמיתיו זיהו מנגנוני הסתגלות של היפרדות הליכים סובייקטיביים (כמו הרגשת רווחה, הערכה עצמית של יכולת הזיכרון) מירידות התפקוד האובייקטיביות שנבדקו במקביל. סקירות מסכמות של שמוטקין ועמיתיו מבהירות כי חשוב שהמחקר על אנשים זקנים, כמו גם על הזקנים ביותר, יחשוף דרכי התמודדות עם משימות הזיקנה במשולב עם בדיקת מעורבותם המתמשכת של אתגרי החיים וההתנסויות הטראומטיות, אשר נחוו בחיים הצעירים יותר. דב שמוטקין, דף שער בספרייה הלאומית דב שמוטקין, דף שער בספרייה הלאומית דב שמוטקין, "תובנות משנות מחקריי בגרונטולוגיה", מגזין "דורות", מאי 2019 Aging in a Hostile World: A conference for the presentation of a study on the pursuit of happiness in a hostile world (July 2017). Beyond Good and Bad: On the Work of Prof. Dov Shmotkin. Published in The World Book of Happiness: The Knowledge and Wisdom of One Hundred Happiness Professors. Author and Editor-in-Chief: Leo Bormans. Singapore: Page One Publishing, 2010. Re-evaluating the Time of Your Life: An interview with Prof. Dov Shmotkin about his study. Released by the American Association for the Advancement of Science (originally published by the American Friends of Tel Aviv University), October 2010. פרופ' דב שמוטקין, באתר הפקולטה למדעי החברה ע"ש גרשון גורדון פרופ' דב שמוטקין, PhD – מכון הרצג לחקר ההזדקנות והזיקנה, באתר אוניברסיטת תל אביב כנס לרגל 25 שנה למחקר CALAS, במכון הרצג לחקר הזיקנה, 2015 רשימת פרסומים ממחקר CALAS, 2015 דף SHARE-Israel, באתר SHARE מאגרי נתונים, באתר מרכז הידע לחקר הזדקנות האוכלוסיה בישראל Shmotkin, D, Happiness in the face of adversity: Reformulating the dynamic and modular bases of subjective well-being, Review of General Psychology 9, 2005, עמ' 291-325 doi: https://doi.org/10.1037/1089-2680.9.4.291 Shmotkin, D., & Shrira, A., On the distinction between subjective well-being and meaning in life: Regulatory versus reconstructive functions in the face of a hostile world, The human quest for meaning: Theories, research, and applications, Routledge, 2012, עמ' 143-163 Shmotkin, D., & Shrira, A., Subjective well-being and meaning in life in a hostile world: Proposing a configurative perspective, The experience of meaning in life: Classical perspectives, emerging themes, and controversies, Springer, 2013, עמ' 77-86 doi: https://doi.org/10.1007/978-94-007-6527-6_6 Shmotkin, D., The pursuit of happiness: Alternative conceptions of subjective well-being, Understanding well-being in the oldest old, Cambridge University Press, 2011, עמ' 27-45 L. Bormans, World Book of Happiness, Tielt, Belgium: Page One, 2010 Updated Science-Wide Author Databases of Standardized Citation Indicators, Elsevier BV and Stanford University, 2023 Top Scholars by Expertise, ScholarGPS metadata analysis of worldwide scholarly activity, ‏2022 2000 Longevity Leaders (research and academia sector), Longevity International .Keyes, C. L. M., Shmotkin, D., & Ryff, C. D, Optimizing well-being: The empirical encounter of two traditions, Journal of Personality and Social Psychology 82, 2002, עמ' 1007-1022 doi: https://doi.org/10.1037//0022-3514.82.6.1007 16. Shrira, A., Palgi, Y., Ben-Ezra, M., & Shmotkin, D., How subjective well-being and meaning in life interact in the hostile world?, Journal of Positive Psychology 6, 2011, עמ' 273-285 doi: https://doi.org/10.1080/17439760.2011.577090 .Shmotkin, D., Avidor, S., & Shrira, A., The role of the Hostile-World Scenario in predicting physical and mental health outcomes in older adults, Journal of Aging and Health 28, 2016, עמ' 863-889 Lifshitz, R., Ifrah, K., Markovitz, N., & Shmotkin, D., Do past and prospective adversities intersect? Distinct effects of cumulative adversity and the hostile-world scenario on functioning at later life, Aging and Mental Health 24, 2020, עמ' 1116–1125 doi: https://doi.org/10.1080/13607863.2019.1597014 .Bergman, Y. S., Shrira, A., Palgi, Y., & Shmotkin, D., The moderating role of the hostile-world scenario in the connections between COVID-19 worries, loneliness, and anxiety., Frontiers in Psychology 12, 2021, עמ' 645655 doi: https://doi.org/10.3389/fpsyg.2021.645655 Shmotkin, D. & Bluvstein, I., Inquiry on threats of evil within the Hostile-World Scenario: Emerging content and mental health concomitants among Holocaust survivors, Journal of Aggression, Maltreatment and Trauma, 2024 doi: https://doi.org/10.1080/10926771.2024.2369068 Shmotkin, D, & Barilan, Y. M., Expressions of Holocaust experience and their relationship to mental symptoms and physical morbidity among Holocaust survivor patients., Journal of Behavioral Medicine 25, 2002, עמ' 115-134 doi: https://doi.org/10.1023/A:1014880604065 Shmotkin, D., Berkovich, M., & Cohen, K., Combining happiness and suffering in a retrospective view of anchor periods in life: A differential approach to subjective well-being, Social Indicators Research 77, 2006, עמ' 139-169 doi: https://doi.org/10.1007/s11205-005-5556-x Shmotkin, D., & Shrira, A., Happiness and suffering in the life story: An inquiry into conflicting expectations concerning the association of perceived past with present subjective well-being in old age, Journal of Happiness Studies 13, 2012, עמ' 389-409 doi: https://doi.org/10.1007/s10902-011-9270-x Shmotkin, D., & Lomranz, J., Subjective well-being among Holocaust survivors: An examination of overlooked differentiations, Journal of Personality and Social Psychology 75, 1998, עמ' 141-155 doi: http://doi.org/10.1037/0022-3514.75.1.141 Shmotkin, D., Blumstein, T., & Modan, B., Tracing long-term effects of early trauma: A broad-scope view of Holocaust survivors in late life, Journal of Consulting and Clinical Psychology 71, 2003, עמ' 223-234 doi: https://doi.org/10.1037/0022-006X.71.2.223 Shmotkin, D., Shrira, A., Goldberg, S. C., & Palgi, Y., Resilience and vulnerability among aging Holocaust survivors and their families: An intergenerational overview, Journal of Intergenerational Relationships 9, 2011, עמ' 7-21 doi: https://doi.org/10.1080/15350770.2011.544202 Shenkman, G., Shrira, A., Ifrah, K., & Shmotkin, D., Interpersonal vulnerability among offspring of Holocaust survivors gay men and its association with depressive symptoms and life satisfaction, Psychiatry Research 259, 2018, עמ' 89-94 doi: https://doi.org/10.1016/j.psychres.2017.10.017 Shmotkin, D., & Litwin, H., Cumulative adversity and depressive symptoms among older adults in Israel: The differential roles of self-oriented versus other-oriented events of potential trauma, Social Psychiatry and Psychiatric Epidemiology 44, 2009, עמ' 989-997 doi: https://doi.org/10.1007/s00127-009-0020-x Ben-Ezra, M., & Shmotkin, D., Predictors of mortality in the old-old in Israel: The Cross-Sectional and Longitudinal Aging Study (CALAS), Journal of the American Geriatrics Society 54, 2006, עמ' 906-911 doi: https://doi.org/10.1111/j.1532-5415.2006.00741. Shmotkin, D., Lerner-Geva, L., Cohen Mansfield, J., Blumstein, T., Eyal, N., Shorek, A., Kavé, G., & Hazan, H., Profiles of functioning as predictors of mortality in old age: The advantage of a configurative approach, Archives of Gerontology and Geriatrics 51, 2010, עמ' 68-75 doi: https://doi.org/10.1016/j.archger.2009.07.010 Palgi, Y., & Shmotkin, D., The predicament of time near the end of life: Time perspective trajectories of life satisfaction among the old-old, Aging and Mental Health 14, 2010, עמ' 577-586 doi: https://doi.org/10.1080/13607860903483086 Shenkman, G., Ifrah, K., & Shmotkin, D., The association between negative attitudes toward aging and mental health among middle-aged and older gay and heterosexual men in Israel, Aging and Mental Health 22, 2018, עמ' 503-511 doi: https://doi.org/10.1080/13607863.2016.1274374 Shenkman, G., Ifrah, K., & Shmotkin, D., The contribution of couplehood and parenthood to the hedonic and eudaimonic well-being of older gay men, Journal of Happiness Studies 24, 2023, עמ' 1419-1437 doi: https://doi.org/10.1007/s10902-023-00645-3 Shmotkin, D., Shrira, A., Eyal, N., Blumstein, T., & Shorek, A., The prediction of subjective wellness among the old-old: Implications for the "fourth age" conception, The Journals of Gerontology, Series B: Psychological Sciences and Social Sciences 69, 2014, עמ' 719-729 doi: https://doi.org/10.1093/geronb/gbt052 Shmotkin, D., Eyal, N., Hazan, H., Shkolnik, T., Shorek, A., & Cohen-Mansfield, J., Between the subjective and the objective: How informative is subjective evaluation of memory among the old-old?, Clinical Gerontologist 36, 2013, עמ' 294-315 doi: https://doi.org/10.1080/07317115.2013.788115 Shmotkin, D., Shrira, A., & Palgi, Y., Does trauma linger into old-old age? Using the Holocaust experience as a paradigm, Understanding well-being in the oldest old, Cambridge University Press, 2011, עמ' 81-95 doi: https://doi.org/10.1017/CBO9780511920974.007 Palgi, Y., Shrira, A., & Shmotkin, D., Aging with trauma across the lifetime and experiencing trauma in old age: Vulnerability and resilience intertwined, Traumatic stress and long-term recovery: Coping with disasters and other negative life events, Springer, 2015, עמ' 293-308 doi: https://doi.org/10.1007/978-3-319-18866-9_16 Shrira, A., Palgi, Y., & Shmotkin, D., Aging in the shadow of trauma: Meaning in life as a resource for older adults in Israel, Finding meaning: An existential quest in post-modern Israel, Oxford University Press, 2022, עמ' 151-172 doi: https://doi.org/10.1093/oso/9780190910358.003.0007